Hello, Love, Goodbye

Ang Hello, Love, Goodbye ay isang pelikulang Pilipino na nasa uring romantikong drama na unang nailabas noong 2019 na prinodyus at ipinamahagi ng Star Cinema. Idinirekta ito ni Cathy Garcia-Molina at iprinodyus nina Carlo L. Katigbak at Olivia M. Lamasan. Pinagbibidahan ito nina Kathryn Bernardo at Alden Richards, at kinatatampukan ng ilang tauhan kabilang sina Kakai Bautista, Lito Pimentel, Joross Gamboa, Maymay Entrata, Lovely Abella at Jameson Blake. Sinusundan ng pelikula ang isang migranteng manggagawang Pilipina at isang bartender, habang sinusubukan nilang ipagkasundo ang kanilang mga personal na karera at pagmamahal sa isa't isa sa Hong Kong.

Sa kabuuang kita na ₱880 milyon, Hello, Love, Goodbye ang naging pelikulang Pilipino na may pinakamalaking kinita sa buong kasaysayan, hanggang dinaig ito ng Rewind noong Enero 2024. Nanalo ito ng ilang mga parangal, kabilang dito ang mga parangal sa Box Office Entertainment at PMPC Star. Unang tinanghal ang pelikula noong Hulyo 31, 2019 sa Pilipinas, at unang pinalabas sa mga ibang bansa noong Agosto 1, 2019.

Mga sanggunian

Kategorya:Pelikulang Pilipino